HU Az Európai Unió Hivatalos Lapja C 119/19

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 119/10

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

MÓDOSÍTÁS IRÁNTI KÉRELEM A 9. CIKK ALAPJÁN

„SPECK ALTO ADIGE”/„SÜDTIROLER MARKENSPECK”/„SÜDTIROLER SPECK”

EK-sz.: IT-PGI-0417-0327-06.11.2008

OFJ ( X ) OEM ( )

1. A termékleírás módosítással érintett szakaszcímei:

— A termék elnevezése — A termék leírása —  Földrajzi terület —  A származás igazolása — Az előállítás módja —  Kapcsolat — Címkézés — Nemzeti előírások —  Egyéb (kérjük, határozza meg)

2. A módosítás típusa:

—  Az egységes dokumentum vagy az összefoglaló lap módosítása — Azon bejegyzett OEM vagy OFJ termékleírásának módosítása, amely esetében sem az egységes dokumentumot, sem az összefoglalót nem tették közzé —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikkének (4) bekezdése)

3. Módosítás (módosítások):

3.1. A termék elnevezése:

A „Speck Dell’Alto Adige” bejegyzett elnevezés olasz változatának „Speck Alto Adige”-re való változtatása azért vált szükségessé, hogy megvalósuljon a gyakorlatban és a kereskedelmi nyelvezetben már jó ideje használt elnevezéssel, valamint a név német megfelelőjével való egyezés, tekintettel arra, hogy a német változatban nem szerepel prepozíció.

3.2. Leírás:

Pontosabban és részletesebben kerültek meghatározásra a késztermék kémiai, fizikai-kémiai, mikrobiológiai és organoleptikus (azaz érzékszervi) tulajdonságai. A szóban forgó módosítások tulajdonképpen olyan pontosítások, amelyek célja a termék kifogástalan minőségének biztosítását szolgáló ellenőrzésekhez teljesebb, érthetőbb, biztos és végleges adatokat szolgáltatni.

3.3. Az előállítás módja:

A „Speck Alto Adige” OFJ előállításához felhasználható alapanyag alapos és részletes ismertetése azért szükséges, hogy a tárgyalt OFJ termék előállításához használt húsféleségekről bővebb tájékoztatást adhassunk. Annak érdekében, hogy a fogyasztók be tudják azonosítani a „Speck Alto Adige” terméket, az érlelési szakasz végén a termékbe márkajelzést égetnek. A betűkből és számokból álló, a termék gyártójának azonosítását szolgáló kóddal ellátott márkajelzést az érlelés végén legalább négy helyen kell beleégetni az egész sonka bőrébe.

Az előállítási szakasz tekintetében kifejtésre került, hogyan értendő a bejegyzett termékleírásban említett „hagyományos elkészítési mód”. Ennek előírása azért szükséges, nehogy idővel feledésbe merüljön a hagyományos elkészítési technika.

3.4. Címkézés:

A címkézés részletes szabályozás alá került: többek között lehetővé tették, hogy a termék teljességgel hagyományos minőségére utaló kiegészítő kifejezések is használhatók legyenek, azzal a feltétellel, hogy azok az azonosító márkajelzéstől elkülönítve kerülnek feltüntetésre. A szóban forgó hagyományos kifejezések 1978 óta léteznek a tartományi törvényhozásban, és céljuk, hogy a termékről további technikai és lényegi információkat nyújtsanak és a terméket annak eredetéhez kapcsolódó szempontok alapján még érthetőbbé és elérhetőbbé tegyék úgy, hogy rávilágítanak egyes, a helyi szóhasználatban a termékhez hagyományosan kapcsolódó, az előállítási folyamat megkülönböztető jegyeire utaló adatokra. Nem az elnevezés megváltoztatásáról vagy kiegészítéséről van tehát szó, hanem olyan jelzőkről, amelyeket hagyományosan használtak az előállítási környezet bizonyos sajátosságainak leírásához.

E szerint a logika szerint a „Speck Alto Adige”, „Südtiroler Markenspeck” vagy „Südtiroler Speck” OFJ jelöléssel ellátott, Alto Adige tartományban tenyésztett és levágott sertések combjából készülő sonka esetében engedélyezésre került a „Bauernspeck” kiegészítő elnevezés használata. A „Bauernspeck” megjelölés – a „Speck Alto Adige” előállításának történelmi eredetére, illetve a területhez való kötődésére tett utalás révén – további tájékoztatást ad a termékről.

Ezenkívül olyan esetekben, amikor a termék előállítása legalább 600 m tengerszint feletti magasságban – tehát földrajzilag hegynek minősülő területen – történik, a címkén a „hegyi termék” jelölést is fel lehet tüntetni.

3.5. Nemzeti előírások:

Az ellenőrzéseket taglaló 7. cikk átírásra került: törlésre került minden, a 2081/92/EGK tanácsi rendelet hatálybalépése előtti, a jelenlegi közösségi szabályozás szerint jogszerűtlen szabályra történő utalás.

EGYSÉGES DOKUMENTUM

A TANÁCS 510/2006/EK RENDELETE

„SPECK ALTO ADIGE”/„SÜDTIROLER MARKENSPECK”/„SÜDTIROLER SPECK”

EK-sz.: IT-PGI-0417-0327-06.11.2008

OFJ ( X ) OEM ( )

1. Elnevezés:

„Speck Alto Adige”/„Südtiroler Markenspeck”/„Südtiroler Speck”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.2 osztály – Húsipari termékek (főzve, sózva, füstölve stb.)

3.2. A termék leírása, amelyre az 1. pontban található elnevezés vonatkozik:

A „Speck Alto Adige” (olaszul), „Südtiroler Markenspeck” és „Südtiroler Speck” (németül) termék csontozott, enyhén sózott és fűszerezett, hidegen – legfeljebb 20 °C-os helyiségben – füstölt, a helyi szokásoknak és hagyományoknak megfelelően érlelt sertéscombból készül, és jellegzetes organoleptikus (érzékszervi) tulajdonságokkal bír.

A „Speck Alto Adige”, „Südtiroler Markenspeck” és a „Südtiroler Speck” forgalomba kerülésekor a külső részén barna, szeleteléskor piros színű, bizonyos részein rózsaszínes-fehér. Illata füstös, aromás és kellemes, íze jellegzetes, markáns és fűszeres. Az alábbi kémiai, fizikai-kémiai és mikrobiológiai tulajdonságokkal írható le:

Összes fehérjetartalom: 20 % vagy nagyobb;

Víz-fehérje arány: 2,0 vagy kisebb;

Zsír-fehérje arány: 1,5 vagy kisebb;

Nátrium-klorid: 5 % vagy kisebb;

Kálium-nitrát: 150 mg/kg-nál kevesebb;

Nátrium-nitrit: 50 mg/kg-nál kevesebb;

Mezofil (közepes hőmérsékletet kedvelő) mikroorganizmusok: az MSZ EN ISO 4833:2003 szabvány előírásai szerint

Tejsavbaktériumok: 1 × 108 UFC/gramm.

3.3. Nyersanyagok (kizárólag feldolgozott termékek esetén):

A „Speck Alto Adige”, „Südtiroler Markenspeck” vagy „Südtiroler Speck” előállításához használt egész sertéscombok tömege kicsontozás előtt legalább 10,5 kg, a kicsontozott és körbevágott („baffa”-nak is mondott) combok tömege legalább 5,2 kg; átadáskor a középső részükön mért hőmérsékletük 0 °C és 4 °C között van.

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A „Speck Alto Adige IGP”, „Südtiroler Markenspeck g.g.A.” vagy „Südtiroler Speck g.g.A.” az alábbi tulajdonságokkal kell, hogy rendelkezzen: a hagyományos módszer szerint van körbevágva, szeggyel vagy anélkül, szárazon sózott és fűszerezett; 20 °C-nál nem magasabb hőmérsékleten füstölt és szárított; 10–15 °C-os szobahőmérsékleten érlelt, nedvességtartalma 60–90 % közötti.

3.6. A szeletelésre, aprításra, előkészítésre stb. vonatkozó egyedi szabályok:

A „Speck Alto Adige”, „Südtiroler Markenspeck” vagy „Südtiroler Speck” forgalomba kerülhet kimérve, vákuumban vagy módosított nyomás alatt csomagolva, egészben, darabolva vagy szeletelve.

A „Speck Alto Adige”, „Südtiroler Markenspeck” vagy „Südtiroler Speck” darabolási, szeletelési és csomagolási műveletei kizárólag a 4. pontban körülírt földrajzi területen végezhetők – így biztosítható a fogyasztók részére a termék jellegzetes aromájának és finom illatának megőrzése.

3.7. A címkézésre vonatkozó egyedi szabályok:

A forgalomba kerülő terméken fel kell tüntetni a „Speck Alto Adige”, „Südtiroler Markenspeck” vagy „Südtiroler Speck” elnevezést, utána az „indicazione geografica protetta” („oltalom alatt álló földrajzi jelzés”) és az IGP (OFJ) rövidítést. A „Speck Alto Adige” vagy „Südtiroler Markenspeck” vagy „Südtiroler Speck” oltalom alatt álló földrajzi jelzés nem fordítható le más nyelvekre. A címkén minden más felirattól világosan megkülönböztethető módon, nem kitörölhető betűkkel fel kell tüntetni a földrajzi jelzést, utána az „indicazione geografica protetta” (oltalom alatt álló földrajzi jelzés) feliratnak és az IGP (OFJ) rövidítésnek is szerepelnie kell (annak az országnak a nyelvén, ahol a terméket forgalomba hozzák). Valamennyi címkén fel kell tüntetni a „Speck Alto Adige”, „Südtiroler Markenspeck” vagy „Südtiroler Speck” OFJ logóját.

Ezenkívül olyan esetekben, amikor a termék előállítása legalább 600 m tengerszint feletti magasságban, tehát földrajzilag hegynek minősülő területen történik, a címkén a „hegyi termék” jelölést is fel lehet tüntetni.

4. A földrajzi terület tömör meghatározása:

A sertéscombok megmunkálása és feldolgozása kizárólag Bolzano-Alto Adige autonóm megye területén elhelyezkedő üzemekben történik.

5. Kapcsolat a földrajzi területtel:

5.1. A földrajzi terület sajátosságai:

A „Speck Alto Adige IGP”, „Südtiroler Markenspeck” vagy „Südtiroler Speck” teljes előállítási területe hegyvidéki. A frissítő légáramlatoknak és a nagyszámú alpesi völgyre jellemző, változó irányú szélnek köszönhetően a terület éghajlati viszonyai átlagosan száraznak mondhatók, a napfényes napok száma éves szinten több mint háromszázra tehető.

Ezenkívül ez a határ menti vidék régtől fogva a mediterrán és a közép-európai kultúrák találkozási pontja volt, tehát csak itt jöhettek létre a sertéshús tartósításának a közép-európai füstölés és a mediterrán érlelés módszereit egyesítő, egyedi feltételei.

5.2. A termék sajátosságai:

A „Speck Alto Adige”, „Südtiroler Markenspeck” vagy „Südtiroler Speck” – a Pó-síkság vidékére jellemző többi sonkától eltérően – kicsontozott sertéscombból készül, szétnyitás, füstölés és érlelés útján. Külsejének megkülönböztető jegye a füstölési eljárás következtében kialakuló barna szín. Szeleteléskor a sovány része vörös színű, a zsíros részek halvány rózsaszínes-fehérek. A „Speck Alto Adige”, „Südtiroler Markenspeck” vagy „Südtiroler Speck” jellegzetes, érlelt hús illatú, enyhén füstös beütéssel. Húsának íze markáns, de nem sós.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Speck Alto Adige”, „Südtiroler Markenspeck” vagy „Südtiroler Speck” és az előállítási terület közötti ok-okozati kapcsolat a sajátos Alto Adige-i mikroklimatikus viszonyokból táplálkozik: ezek is hozzájárulnak a dél-tiroli történelmi-kulturális terület egyediségéhez. Ezen a határterületen mindig is élénk történelmi, etnikai, gazdasági és kulturális kölcsönhatás zajlott az Alpoktól délre, illetve északra található európai területek között, vagyis ezen a területen összetalálkoztak az említett két terület hagyományai. A frissítő légáramlatok, továbbá az Alto Adige tartományt övező hegyvidék északi és déli lejtői felől a völgyekbe érkező szél miatt a terület éghajlata különösen kedvező a „Speck Alto Adige”, a „Südtiroler Markenspeck” vagy „Südtiroler Speck” érleléséhez. A hús ilyenfajta feldolgozásának a területen való meghonosodása az úgynevezett „masi” elnevezésű jellegzetes tanyák alpesi hagyományaiból táplálkozik. Az északi vidékekről származó, a füst agresszív alkalmazásával történő tartósítási technika a só használatának elterjedésével, valamint a Pó-vidékre jellemző, természetes körülmények között zajló, fokozatos szárítással együtt honosodott meg: ezek nyomán keletkezett ez a nagyon harmonikus ízű, általában a nyers sonkáknál enyhébb, a mediterrán vidék édesnek mondott sonkáihoz képest azonban markánsabb, tökéletesen érlelt termék, amelynek aromáját a feldolgozás első szakaszában használt páclén kívül tovább gazdagítják az érlelés idején a terméket körülvevő levegőben lévő helyi illatok is. Többek között a fentiek miatt tekintik a „Speck Alto Adige”, „Südtiroler Markenspeck” vagy „Südtiroler Speck” terméket származási területe jelképének.

Hivatkozás a termékleírás közzétételére:

(510/2006/EK rendelet 5. cikk 7. bekezdés)

Ez a közigazgatási szerv a „Speck Alto Adige”, „Südtiroler Markenspeck” vagy „Südtiroler Speck” oltalom alatt álló földrajzi jelzés elismerésére irányuló módosítási javaslat vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege megtekinthető az alábbi internetes oldalon:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vagy

közvetlenül a Minisztérium honlapján (http://www.politicheagricole.it), (a képernyő bal oldalán) a „Prodotti di Qualità” (Minőségi termékek) címszóra, majd a „Disciplinari di Produzione all'esame dell'UE [regolamento (CE) n. 510/2006]” („Az 510/2006/EK rendelet szerinti uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.